*Projekts*

LATVIJAS REPUBLIKAS MINISTRU KABINETS

2015.gada \_\_\_\_\_.\_\_\_\_\_\_\_\_\_\_\_\_ Noteikumi Nr.\_\_\_\_\_

Rīgā (prot. Nr. .§)

#### Atzīto aizsardzības organizāciju atzīšanas, sertifikācijas un darbības uzraudzības kārtība

### Izdoti saskaņā ar Jūrlietu pārvaldes un

### jūras drošības likuma 18.panta trešo daļu

**1. Vispārīgie jautājumi**

1. Noteikumi nosaka:

1.1. atzīto aizsardzības organizāciju (turpmāk – organizācija) atzīšanas, sertificēšanas un darbības uzraudzības prasības un kārtību;

1.2. prasības organizācijas atbilstības sertifikāta saņemšanai, kā arī tā izsniegšanas un anulēšanas kārtību.

2. Šo noteikumu izpratnē:

2.1. aizsardzības prasības – prasības, kas noteiktas:

2.1.1. Eiropas Parlamenta un Padomes 2004.gada 31.marta Regulā (EK) Nr.725/2004 par kuģu un ostas iekārtu drošības pastiprināšanu (turpmāk - Padomes regula Nr.725/2004);

2.1.2. 1974.gada Starptautiskās konvencijas par cilvēku dzīvības aizsardzību uz jūras, ar grozījumiem (turpmāk - SOLAS konvencija) XI-2.nodaļā;

2.1.3. Starptautiskajā kuģu un ostas iekārtu aizsardzības kodeksā (turpmāk - ISPS kodekss);

2.1.4. šajos noteikumos, Jūrlietu pārvaldes un jūras drošības likumā, Likumā par ostām un normatīvajos aktos par kuģu, kuģošanas kompāniju, ostu un ostas iekārtu aizsardzības funkciju sadalījumu, izpildes kārtību un uzraudzību;

2.2. atbilstības sertifikāts – dokuments, kas apliecina komersanta, atvasinātas publiskas personas vai iestādes (turpmāk – pretendents) atbilstību ISPS kodeksa B daļas 4.5.apakšpunktā un šajos noteikumos ietvertajām aizsardzības prasībām;

2.3. organizācija- organizācija, kā tā definēta SOLAS konvencijas XI-2.nodaļas 1.noteikuma 16.punktā;

2.4. kuģa un ostas mijiedarbība – mijiedarbība, kā tā definēta SOLAS konvencijas XI-2.nodaļas 1.noteikuma 8.punktā.

3. Organizācijas atzīšanu, sertificēšanu un darbības uzraudzību veic valsts akciju sabiedrība “Latvijas Jūras administrācija” (turpmāk – Jūras administrācija).

**2. Organizācijas atzīšana un sertificēšana**

4. Jūras administrācija organizāciju atzīst, pieņemot lēmumu paratbilstības sertifikāta (1.pielikums) izsniegšanu uz sešiem gadiemšādas vienas vai vairāku darbību veikšanai Latvijas Republikas teritorijā:

4.1. kuģa aizsardzības novērtēšana;

4.2. kuģa aizsardzības pārbaudes un sertifikācija;

4.3. kuģa aizsardzības plāna un to grozījumu sagatavošana;

4.4. ostas aizsardzības plāna un to grozījumu sagatavošana;

4.5. ostas iekārtas aizsardzības plāna un to grozījumu sagatavošana;

4.6. ostas personāla apmācība saskaņā ar normatīvajiem aktiem par kuģu, kuģošanas kompāniju, ostu un ostas iekārtu aizsardzību;

4.7. ostas iekārtu personāla apmācība saskaņā ar normatīvajiem aktiem par kuģu, kuģošanas kompāniju, ostu un ostas iekārtu aizsardzību.

5. Jūras administrācija, slēdzot pilnvarojuma līgumu, var pilnvarot veikt konkrētas ar kuģu aizsardzību saistītas darbības klasifikācijas sabiedrībai (atzītai organizācijai), kas atzīta saskaņā ar Eiropas Parlamenta un Padomes 2009.gada 23.aprīļa Regulu (EK) Nr. [391/2009](http://eur-lex.europa.eu/eli/reg/2009/391?locale=LV) par kopīgiem noteikumiem un standartiem attiecībā uz organizācijām, kas pilnvarotas veikt kuģu inspekcijas un apskates, ja tā atbilst ISPS kodeksa B daļas 4.5.apakšpunktā noteiktajām prasībām.

6. Pretendents, kurš vēlas saņemt atbilstības sertifikātu šo noteikumu 4.1., 4.2., 4.3., 4.5. vai 4.7.apakšpunktā minēto darbību veikšanai, iesniedz Jūras administrācijā iesniegumu un dokumentus, kas apliecina pretendenta atbilstību šo noteikumu 2.pielikumā minētajām prasībām.

7. Pretendents, kurš vēlas saņemt atbilstības sertifikātu šo noteikumu 4.4. vai 4.6.apakšpunktā minēto darbību veikšanai, iesniedz Jūras administrācijā iesniegumu un dokumentus, kas apliecina pretendenta atbilstību šo noteikumu 3.pielikumā minētajām prasībām.

8. Pēc Jūras administrācijas pieprasījuma Drošības policija pārbauda un sniedz atzinumu par pretendenta, kurš vēlas saņemt atbilstības sertifikātu šo noteikumu 4.4. vai 4.5.apakšpunktā minēto darbību veikšanai, atbilstību šo noteikumu 4.pielikuma prasībām, kā arī par to, vai valsts drošības iestāžu vai Valsts policijas rīcībā nav ziņu, kas dod pamatu uzskatīt, ka pretendenta darbība ir pretrunā ar Satversmi, likumiem vai citiem normatīvajiem aktiem un ir vērsta pret valsti vai sabiedrības likumīgajām interesēm.

9. Pēc šo noteikumu 6., 7. vai 8.punktā minēto dokumentu saņemšanas Jūras administrācija izvērtē tajos norādīto informāciju un pieņem vienu no šādiem lēmumiem:

9.1. par atbilstības sertifikāta izsniegšanu vienas vai vairāku atsevišķu iesniegumā minēto darbību veikšanai;

9.2. par atteikumu izsniegt atbilstības sertifikātu.

10. Ja Jūras administrācija pieņem šo noteikumu 9.1.apakšpunktā minēto lēmumu, tā kopā ar lēmumu sagatavo izsniegšanai arī atbilstības sertifikātu, kurā norāda pieņemtā lēmuma par atbilstības sertifikāta izsniegšanu spēkā esamības termiņu (turpmāk – atbilstības sertifikāta derīguma termiņš).

11. Jūras administrācija pieņem šo noteikumu 9.2.apakšpunktā minēto lēmumu, ja:

11.1. pretendenta iesniegtie dokumenti ir nepilnīgi un, iesniedzot papildu informāciju šo noteikumu 6. un 7. punktā minētajos gadījumos, pretendents nepilnības nav novērsis;

11.2.pretendents ir sniedzis nepatiesas ziņas;

11.3. konstatēts, ka pretendents neatbilst šo noteikumu 2., 3., vai 4. pielikumā minētajām prasībām;

11.4. saņemts Drošības policijas atzinums par to, ka valsts drošības iestāžu vai Valsts policijas rīcībā ir ziņas, kas dod pamatu uzskatīt, ka pretendenta, kurš vēlas saņemt atbilstības sertifikātu šo noteikumu 4.4. vai 4.5. apakšpunktā minēto darbību veikšanai, darbība ir pretrunā ar Satversmi, likumiem vai citiem normatīvajiem aktiem un ir vērsta pret valsti vai sabiedrības likumīgajām interesēm.

12. Organizāciju sarakstu ievieto Jūras administrācijas tīmekļa vietnē, norādot darbības, kuru veikšanai tās ir sertificētas, kā arī atbilstības sertifikāta derīguma termiņu.

13. Ja atbilstības sertifikāta derīguma termiņa laikā tiek mainīts organizācijas nosaukums, juridiskais statuss vai juridiskā adrese, organizācija piecu darbdienu laikā pēc izmaiņām par tām rakstveidā informē Jūras administrāciju. Iesniegumam pievieno izmaiņas apliecinošus dokumentus. Jūras administrācija trīs darbdienu laikā pēc iesnieguma saņemšanas izsniedz jaunu atbilstības sertifikātu.

14. Ja atbilstības sertifikāta oriģināls ir nozaudēts, nozagts, iznīcināts vai bojāts, organizācija par to rakstveidā informē Jūras administrāciju. Jūras administrācija piecu darbdienu laikā pēc minētās informācijas saņemšanas izsniedz atbilstības sertifikāta dublikātu.

15. Organizācija atbilstības sertifikāta derīguma termiņa laikā nodrošina šajos noteikumos minēto prasību ievērošanu savā darbībā.

#### 3. Organizācijas uzraudzība. Atbilstības sertifikāta anulēšana

16. Jūras administrācija ne retāk kā reizi divos gados veic organizācijas auditu. Ārvalstu organizācijas auditu veic organizācijas pārstāvniecībā, kas atrodas Latvijas Republikas teritorijā. Ja organizācijai nav pārstāvniecības Latvijā, tās auditu var veikt organizācijas birojā ārvalstīs. Jūras administrācija var veikt arī ārpuskārtas auditu, ja tās rīcībā ir informācija, kas rada aizdomas, ka organizācija neatbilst šo noteikumu prasībām.

17. Lai veiktu šo noteikumu 16.punktā minēto auditu, Jūras administrācijas amatpersonām ir tiesības:

17.1. pieprasīt organizācijai sniegt visu nepieciešamo informāciju to norādītajā termiņā;

17.2. pārbaudīt organizācijas dokumentus, kas saistīti ar tās sertificēto darbību;

17.3. saņemt šo noteikumu 17.2.apakšpunktā minēto dokumentu kopijas;

17.4. pieprasīt jebkura organizācijas darbinieka vai pārstāvja paskaidrojumus par faktiem vai dokumentiem, kas attiecas uz audita priekšmetu.

18. Pirms šo noteikumu 16.punktā minētā audita uzsākšanas, Jūras administrācijas amatpersona rakstveidā informē organizācijas vadītāju vai viņa aizvietotāju par audita priekšmetu un mērķi.

19. Pēc šo noteikumu 16.punktā minētā audita pabeigšanas, Jūras administrācija ne vēlāk kā 15 dienu laikā sagatavo ziņojumu par auditu. Ziņojumā norāda šādu informāciju:

19.1. audita mērķi;

19.2. audita apjomu;

19.3. audita veicējus;

19.4. audita laiku;

19.5. informāciju par organizāciju (nosaukumu, reģistrācijas numuru, juridisko adresi, atbilstības sertifikāta izsniegšanas datumu, numuru, derīguma termiņu un sertificētās darbības);

19.6. informāciju par auditā konstatētajiem trūkumiem organizācijas darbībā, to apjomu un audita laikā veiktajām korekcijām;

19.7. secinājumus par organizācijas atbilstību šo noteikumu prasībām;

19.8. secinājumus par organizācijas darbības atbilstību pilnvarojuma līgumā noteiktajam, ja ar organizāciju ir noslēgts pilnvarojuma līgums;

19.9. priekšlikumus audita laikā konstatēto trūkumu novēršanai.

20. Jūras administrācijas amatpersonas, kuras veikušas auditu, paraksta sagatavoto ziņojumu un nosūta to organizācijai. Ja saskaņā ar audita rezultātiem ir pamats pieņemt lēmumu par atbilstības sertifikāta anulēšanu, kopā ar ziņojumu organizācijai nosūta arī atbilstošu lēmumu.

21. Jūras administrācija pieņem lēmumu par atbilstības sertifikāta anulēšanu, ja organizācijas darbībā konstatē šādus faktus:

21.1. neatbilstība šo noteikumu prasībām;

21.2. sistemātiska organizācijas gatavoto aizsardzības plānu neatbilstība aizsardzības prasībām (izvērtējot aizsardzības prasībām neatbilstošu plānu iesniegšanas biežumu un neatbilstības raksturu);

21.3. organizācijas darbinieku zināšanu un prasmju neatbilstība noteiktajām prasībām ostu, ostas iekārtu un kuģu aizsardzības jomā;

21.4. izsniegti starptautiskie kuģa aizsardzības pagaidu sertifikāti vai atbilstības apstiprinājumi (starptautiskajā kuģa aizsardzības sertifikātā) kuģiem, kas neatbilst aizsardzības prasībām;

21.5. aizsardzības personāla apmācība nav veikta atbilstoši apstiprinātajai apmācības programmai vai aizsardzības prasībām;

21.6. nav sniegta informācija atbilstoši šo noteikumu 13. un 14.punktā minētajām prasībām;

21.7. ir sniegta nepatiesa informācija;

21.8. organizācija ir beigusi darbību;

21.9. tiek traucēts Jūras administrācijai veikt organizācijas auditu saskaņā ar šo nodaļu.

#### 4. Noslēguma jautājumi

22. Atzīt par spēku zaudējušiem Ministru kabineta 2007.gada 13.novembra noteikumus Nr.767 „Noteikumi par atzītajām aizsardzības organizācijām kuģošanas un ostu darbības jomā” (Latvijas Vēstnesis, 2007, 188.nr.).

23. Jūras administrācijas pieņemtie lēmumi par atbilstības sertifikātu izsniegšanu,kuri pieņemti līdz šo noteikumu spēkā stāšanās dienai, paliek spēkā līdz tajos norādītajam termiņam.

##### Informatīvā atsauce uz Eiropas Savienības direktīvu

Noteikumos iekļautas tiesību normas, kas izriet no Eiropas Parlamenta un Padomes 2005.gada 26.oktobra Direktīvas 2005/65/EK par ostu aizsardzības pastiprināšanu.

Ministru prezidente L.Straujuma

Satiksmes ministra p.i.

iekšlietu ministrs R.Kozlovskis

Iesniedzējs:

satiksmes ministra p.i.

iekšlietu ministrs R.Kozlovskis

Vīza:

Valsts sekretārs K.Ozoliņš

17.11.2015

1317

R.Mūrnieks

67062155

[raitis.murnieks@lja.lv](mailto:raitis.murnieks@lja.lv)

H.Arnicāns

67062129

[harijs.arnicans@lja.lv](mailto:harijs.arnicans@lja.lv)